ለሲሚንቶ ግብዓት የሚያገለግለውን የድንጋይ   ከሰል 60 በመቶ በሀገር ውስጥ መተካት መቻሉ ተገለፀ
አዲስ አበባ፡- ለሲሚንቶ ግብዓት የሚያገለግለው የድንጋይ ከሰል በአገር ውስጥ ምርት ለመተካት በተደረገው ጥረት 60 በመቶ የሚሆነውን በአገር ውስጥ ምርት መተካቱ መቻሉ ተገለፀ።
 የኬሚካልና ኮንስትራክሽን ግብዓቶች ኢንዱስትሪ ልማት ኢንስቲትዩት ተወካይ አቶ ስመኝ ደጉ ለአዲስ ዘመን ጋዜጣ እንደተናገሩት፤ ሲሚንቶን ለማምረት አስፈላጊ ከሆነው አጠቃላይ ግብዓት 60 በመቶውን በአገር ውስጥ መተካት መቻሉ ዘርፉን ውጤታማ ማድረጉን አመልክተዋል ።
 ቀሪው 40 በመቶ ለሲሚንቶ ምርት ግብዓት የሚሆነው አሁንም ከውጭ እንደሚገባ አመልክተው ፣ሁሉም የሲሚንቶ ኢንዱስትሪዎች ከሚጠቀሙት መጠን እና ከላብራቶሪ ውጤታቸው በመነሳት በቀጣይ በዘርፉ የሚታዩትን ችግሮች ለመቅረፍና ምርትና ምርታማነትን ለማሳደግ ከባለድርሻ አካላት ጋር
 እየተሰራ መሆኑን ገልፀዋል።
የድንጋይ ከሰል በኢትዮጵያ የተለያዩ ክልሎች ማለትም በአማራ፣ በኦሮሚያና በቤኒሻንጉል ጉሙዝ ክልሎች መኖሩ በጥናት መረጋገጡን አመልክተው ፣ ይሁንና የተፈጥሮ ሀብት መጠኑ፣ ዘላቂነቱና ጥራቱ ምን ያህል ነው የሚለውን ለመመለስ ምርምር እንደሚያስፈልግ አስታውቀዋል ። ይህም በምርምር ኮሚቴው እየተጠና መሆኑን አመልክተዋል። 
በሲሚንቶ ገበያ የንግድ ሰንሰለት ውስጥ ደላሎች የሚፈጥሩትን ጤናማ ያልሆነ የንግድ ቅብብሎሽ ጤናማ ማድረግ ተገቢ መሆኑን አመልክተው ፣ የሲሚንቶ ኢንዱስትሪዎች የማምረት አቅማቸውን በማሳደግ ምርቱን እንዲትረፈረፍ በማድረግ ገበያውን መቆጣጠር ይቻላል ብለዋል ። በተለይም የሀገር ውስጥ ግብዓቶች ላይ በመስራት ከውጭ የሚገባውን ምርት በመቀነስ የውጭ ምንዛሪን ማዳንና ዘርፉን ማሳደግ እንደሚገባም ጠቁመዋል።
ማሸጊያ ከረጢቶችን ጨምሮ ለሲሚንቶ ምርት ግብዓት የሚሆኑ ጥሬ ዕቃዎች ከውጭ የሚመጡ መሆናቸውን ገልፀዋል። ከዚህ ጋር በተያያዘ በየጊዜው የምርት እጥረት እየተከሰተ የዋጋ ጭማሪ ሲስተዋል ቆይቷል ብለዋል ።
መንግስት ከባለድርሻ አካላት ጋር በመሆን ችግሩን ለመፍታት እየሰራ ነው ያሉት አቶ ስመኝ፤ ችግሩን በዘላቂነት ለመፍታት ምርትና ምርታማነትን ማሳደግ ተገቢ መሆኑን አመልክተዋል። አገሪቷ እስካሁን ለኃይል ምንጭነት የሚያገለግለውን የድንጋይ ከሰል በዓመት በአማካይ ከ200 እስከ 220 ሚሊዮን የአሜሪካን ዶላር በማውጣት ከደቡብ አፍሪካ የምታስመጣ መሆኑን አስታውሰዋል።
በአገር ውስጥ ያለውን የድንጋይ ከሰል በጥራት መጠቀም እንዲቻል ኢንስቲትዩቱ ከሚመለከታቸው ባለድርሻ አካላት ጋር በመተባበር ምርምር ማድረጉን ፤የምርምሩ ውጤትም አበረታች በመሆኑ በአሁን ወቅት አብዛኞቹ የሲሚንቶ ኢንዱስትሪዎች 60 በመቶ የሚሆነውን የድንጋይ ከሰል በአገር ውስጥ ምርት በመጠቀም እያመረቱ መሆኑን አስታውቀዋል። ይህም ኢትዮጵያ ለሲሚንቶ ምርት የምታወጣውን የውጭ ምንዛሪ በግማሽ ይቀንስላታልም ብለዋል።
አዲስ ዘመን ሰኔ 18/2012ፍሬህይወት አወቀ